На основу члана 13. ст. 2. и 3. Закона о локалној самоуправи („Службени гласник РС”, бр. 129/07, 83/14 – др. закон, 101/16 – др. закон и 47/18) и члана 13. Статута Града Ниша („Службени лист града Ниша“, број 88/08,143/16 и 18/19),

Скупштина града Ниша, на седници одржаној дана \_\_\_\_\_\_\_\_\_\_\_\_ доноси,

**ОДЛУКУ**

**О УСПОСТАВЉАЊУ САРАДЊЕ ИЗМЕЂУ ГРАДА НИША (РЕПУБЛИКА СРБИЈА) И ГРАДА БИЗЕРТЕ (РЕПУБЛИКА ТУНИС)**

**Члан 1.**

Успоставља се сарадња између Града Ниша (Република Србија) и Града Бизерте (Република Тунис) у областима: привреде, одрживог развоја, образовања, науке и технологије, културе и спорта, туризма и заштите околине, као и у другим областима од зајендичког интереса.

**Члан 2.**

Овлашћује се Градоначелница Града Ниша, Драгана Сотировски, да у име Града Ниша закључи споразум о сарадњи са представником Града Бизерте (Република Тунис).

**Члан 3.**

Средства за реализацију ове одлуке обезбеђују се у буџету Града Ниша.

**Члан 4.**

Ову одлуку доставити Влади Републике Србије на сагласност.

**Члан 5.**

Одлуку објавити у „Службеном листу града Ниша“, по добијању сагласности Владе Републике Србије.

**Члан 6.**

Ова одлука ступа на снагу осмог дана од дана објављивања у “Службеном листу Града Нишa“.

Број:

Датум:

**СКУПШТИНА ГРАДА НИША**

**ПРЕДСЕДНИК**

**др Бобан Џунић**

**О б р а з л о ж е њ е**

Члан 13. став 2. Закона о локалној самоуправи ("Службени гласник Републике Србије" број 129/07, 83/14 – др.закон и 101/16 – др.закон), прописује да јединице локалне смоуправе могу сарађивати са јединицама локалне самоуправе других држава у оквиру спољње политике РС уз поштовање територијалног јединства и правног поретка РС, а све у складу са Уставом и законом. став 3. истог члана прописује да одлуку о успостављању сарадње односно о закључењу споразума о сарадњи са јединицом локалне самоуправе друге државе, доноси скупштина јединице локалне самоуправе уз сагласност Владе РС.

Члан 13. Статута Града Ниша ("Службени лист Града Ниша", број 88/08, 143/16 и 18/19), прописује да Град Ниш може сарађивати са јединицама локалне самоуправе других држава, у оквиру спољне политике Републике Србије, уз поштовање територијалног јединства и правног поретка Републике Србије, у складу са Уставом и законом, на основу одлуке Скупштине Града, уз сагласност Владе Републике Србије.

Члан 1. Споразума о трговини и економској сарадњи између Републике Србије и Републике Тунис („Службени гласник РС – Међународни уговори“, број 10/14), између осталог, прописује да ће стране унапређивати, подржавати и олакшавати даљи развој међусобне трговине и економских односа у складу са одредбама овог споразума, као и са законима и прописима који су на снази у обема земљама.

Члан 4. Споразума о трговини и економској сарадњи између Републике Србије и Републике Тунис („Службени гласник РС – Међународни уговори“, број 10/14), између осталог, прописује да ће стране, у оквиру својих надлежности, учинити напоре да се осигурају стабилни услови за међусобни развој економске сарадње, усресређујући се нарочито на сарадњу у области привреде, трговине, науке, технологије и др.

Члан 8. Споразума о трговини и економској сарадњи између Републике Србије и Републике Тунис („Службени гласник РС – Међународни уговори“, број 10/14), између осталог, прописује да су стране сагласне да унапређују заједничке активности између српских и тунских предузећа које имају за циљ повећање улагања, оснивање предузећа, побољшање конкурентности кроз организовање семинара и радионица за реализацију следећих активности: унапређење пројеката за партнерство уз директну сарадњу између институција и предузећа двеју земаља, размена информација које се односе на мала и средња предузећа, развојне могућности и могућности успостављања партнерстава и др.

За реализацију ове одлуке средства су обезбеђена у буџету Града Ниша за 2022.годину у износу од 150.000,00 динара.

На основу свега напред наведеног, а полазећи од најбољег интереса за обе јединице локалне самоуправе, предлаже се Скупштини Града Ниша доношење Одлуке о успостављању сарадње између Града Ниша (Република Србија) и Града Бизерте (Република Тунис).

**Вршилац дужности начелника**

**Градске управе за органе Града**

**и грађанска стања**

**Весна Нешић**